### NN 8/2025 (17.1.2025.), Uredba o Uredu predsjednika Vlade Republike Hrvatske

Vlada Republike Hrvatske

53

Na temelju članka 18. stavka 7. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 16. siječnja 2025. donijela

UREDBU

O UREDU PREDSJEDNIKA VLADE REPUBLIKE HRVATSKE

I. OPĆE ODREDBE

Članak 1.

Ovom Uredbom razrađuje se djelokrug Ureda predsjednika Vlade Republike Hrvatske (u daljnjem tekstu: Ured) te propisuju unutarnje ustrojstvo Ureda, nazivi unutarnjih ustrojstvenih jedinica, način rada Ureda, okvirni broj potrebnih državnih službenika te druga pitanja od značaja za rad Ureda.

Članak 2.

U svrhu učinkovitog obavljanja dužnosti predsjednika Vlade Republike Hrvatske (u daljnjem tekstu: predsjednik Vlade), Ured obavlja savjetodavne, analitičke, stručne i administrativne poslove za potrebe predsjednika Vlade, a osobito poslove:

– sustavnog praćenja i analize javnih politika radi izrade stručnih mišljenja

– pripreme prijedloga pojedinih javnih politika i projekata iz programa Vlade Republike Hrvatske (u daljnjem tekstu: Vlada), iz nacionalnih strateških i sektorskih akata te usklađivanja njihove provedbe

– praćenja provedbe i koordinacije s tijelima državne uprave u ispunjavanju programa Vlade i drugih strateških i sektorskih akata

– stručne obrade i pripreme materijala potrebnih za sudjelovanje predsjednika Vlade u radu Užega kabineta Vlade (u daljnjem tekstu: Uži kabinet), Vlade i Hrvatskoga sabora te drugim radnim sastancima

– praćenja rada radnih tijela Vlade

– sudjelovanja, u suradnji s Glavnim tajništvom Vlade (u daljnjem tekstu: Glavno tajništvo), u pripremi i sazivanju sjednica Užega kabineta i savjeta predsjednika Vlade

– koordinacije između Ureda i radnih tijela Hrvatskoga sabora u obavljanju poslova od interesa za Republiku Hrvatsku, sudjelovanja, u suradnji s nadležnim tijelima državne uprave, u pripremi nacionalnih vijeća kojima predsjeda predsjednik Vlade

– usklađivanja rada ureda Vlade

– stručne pripreme i organizacije posjeta predsjednika Vlade u zemlji i inozemstvu

– koordinacije i praćenja aktivnosti unutar okvira za gospodarsko upravljanje Europskom unijom, kao što je Nacionalni plan oporavka i otpornosti te godišnji zahtjevi za Instrument tehničke potpore Europske unije

– stručne pripreme i suradnje s predstavnicima jedinica lokalne i područne (regionalne) samouprave za dijalog i partnerstvo Vlade s općinama, gradovima i županijama

– praćenja aktivnosti za ispunjavanje kriterija za ulazak Republike Hrvatske u članstvo Organizacije za gospodarsku suradnju i razvoj (OECD)

– izrade pripreme i prijedloga stajališta Republike Hrvatske za sudjelovanje predsjednika Vlade na sastancima Europskoga vijeća

– izrade pripreme i drugih materijala potrebnih za sudjelovanje predsjednika Vlade na sastancima u okviru međunarodnih i regionalnih organizacija kojih je Republika Hrvatska članica

– stručne pripreme i organizacije posjeta stranih predsjednika vlada Republici Hrvatskoj te ostalih dužnosnika koji borave u Republici Hrvatskoj na poziv predsjednika Vlade, u suradnji s Uredom za protokol

– druge poslove po nalogu predsjednika Vlade.

II. NAČIN UPRAVLJANJA RADOM UREDA

Članak 3.

Radom Ureda upravlja predstojnik Ureda kojeg imenuje i razrješava Vlada, na prijedlog predsjednika Vlade, a koji za svoj rad odgovara predsjedniku Vlade.

Predstojnik Ureda ima položaj državnog tajnika i državni je dužnosnik.

U upravljanju Uredom, predstojnik Ureda ima prava i ovlasti čelnika tijela državne uprave.

Predstojnik Ureda obvezni je član svih stalnih radnih tijela Vlade, sudjeluje u pripremi i sazivanju Užega kabineta, u suradnji s Glavnim tajništvom, te sudjeluje u radu sjednice Vlade.

Predstojnik Ureda, po potrebi, sudjeluje u radu savjeta predsjednika Vlade.

Predstojnik Ureda ovlašten je svojim aktom odrediti izgled i sadržaj službene iskaznice za sve zaposlene u Uredu.

Članak 4.

Predstojnik Ureda ima zamjenike koje imenuje i razrješava Vlada, na prijedlog predsjednika Vlade, a koji za svoj rad odgovaraju predsjedniku Vlade i predstojniku Ureda.

Zamjenici predstojnika Ureda su državni dužnosnici.

Zamjenici predstojnika Ureda upravljaju službama u Uredu sukladno nalogu predstojnika Ureda.

Predstojnika Ureda u slučaju njegove odsutnosti ili spriječenosti mijenja zamjenik kojeg predstojnik Ureda odredi.

III. UNUTARNJE USTROJSTVO UREDA

Članak 5.

U Uredu se za obavljanje poslova iz članka 2. ove Uredbe ustrojavaju sljedeće unutarnje ustrojstvene jedinice:

– Služba za javne politike i potporu predsjedniku Vlade

– Služba za koordinaciju vladinih ureda.

Članak 6.

U Službi za javne politike i potporu predsjedniku Vlade obavljaju se poslovi: sustavnog praćenja i analize javnih politika i sektora, posebno gospodarstva te vanjske, europske i sigurnosne politike, radi izrade stručnih mišljenja i studija za potrebe predsjednika Vlade; poslovi koordiniranja izrade strateških planova po nalogu predsjednika Vlade; praćenje izrade sektorskih strateških razvojnih planova i analiza; pripreme prijedloga i usklađivanja provedbe pojedinih projekata iz programa Vlade; poslovi koordinacije s radnim tijelima Hrvatskoga sabora u obavljanju poslova od interesa za Republiku Hrvatsku; poslovi koordinacije s tijelima državne uprave.

U Službi se obavljaju i ostali savjetodavni, analitički, stručni, administrativni, kao i tehnički poslovi za potrebe predsjednika Vlade, predstojnika Ureda, kao i za potrebe savjetnika predsjednika Vlade, a osobito: stručna analiza, obrada i priprema materijala potrebnih za sudjelovanje predsjednika Vlade u radu Vlade, Užeg kabineta, u radu Hrvatskoga sabora, na radnim, konzultativnim i koordinativnim sastancima i savjetima predsjednika Vlade; poslovi vezani uz koordiniranje ureda Vlade; opći, administrativni i organizacijski poslovi potrebni za izvršavanje dužnosti predsjednika Vlade; obrada službenih bilješki s redovitih i protokolarnih sastanaka; poslovi korespondencije s tijelima državne vlasti u Republici Hrvatskoj i inozemstvu te drugi poslovi koje Službi povjeri predsjednik Vlade i predstojnik Ureda. U Službi se obavljaju i poslovi pripreme sastanaka s predstavnicima jedinica lokalne i područne (regionalne) samouprave, nacionalnih vijeća kojima predsjeda predsjednik Vlade te sastanaka savjetodavnih tijela Vlade.

U Službi se obavljaju i poslovi vezani uz pripremu putovanja predsjednika Vlade u inozemstvo; poslovi priprema prijedloga stajališta Republike Hrvatske za sastanke Europskog vijeća u suradnji s ostalim nadležnim tijelima; u suradnji s Uredom za protokol obavljaju se i poslovi koordinacije državnih institucija te stranih diplomatskih i konzularnih predstavništava u Hrvatskoj radi pripreme posjeta stranih predsjednika vlada te gostiju koji borave u Republici Hrvatskoj na poziv predsjednika Vlade; druge zadaće iz područja vanjske politike i međunarodne suradnje po nalogu predsjednika Vlade ili predstojnika Ureda.

Članak 7.

U Službi za javne politike i potporu predsjedniku Vlade ustrojavaju se sljedeći odjeli:

– Odjel za pripreme i razvoj sektorskih politika

– Odjel za međunarodne odnose i europske politike.

Odjel za pripreme i razvoj sektorskih politika obavlja poslove sveobuhvatne analize, implementacije i daljnje evaluacije javnih politika. U Odjelu se provode poslovi pružanja stručne podrške predsjedniku Vlade kroz analitičke i razvojne aktivnosti, a osigurava se da javne politike budu usklađene s kratkoročnim, srednjoročnim i dugoročnim strateškim dokumentima Vlade; razmatraju se i pripremaju prijedlozi novih politika, uključujući detaljne analize i projekcije njihovih učinaka, govori, prezentacije i druge vrste javnih obraćanja za potrebe predsjednika Vlade; osigurava se da svi materijali budu temeljeni na najnovijim podacima i analizama; pružaju se lektorske usluge za sve dokumente, izvješća i publikacije iz djelokruga rada Ureda; osigurava se poštovanje jezičnog standarda u svim službenim materijalima za potrebe predsjednika Vlade.

Odjel za međunarodne odnose i europske politike obavlja poslove koordinacije međunarodnih aktivnosti i politika, kao i politika Europske unije; u Odjelu se osigurava učinkovita suradnja s međunarodnim i regionalnim partnerima i organizacijama, te se pridonosi provedbi i usklađivanju domaćih politika sa standardima i propisima Europske unije; prate se i analiziraju razvojne politike i propisi koje donosi Europska unija, a pruža se i detaljna analiza o tome kako politike i propisi Europske unije utječu na postojeće nacionalno zakonodavstvo; pripremaju se analitička izvješća o relevantnim politikama Europske unije i njihovim implikacijama za nacionalne zakone i prakse; analiziraju se i globalni ekonomski, politički i socijalni trendovi te njihov utjecaj na nacionalne politike; pripremaju se izvješća i preporuke za prilagodbu nacionalnih politika u skladu s globalnim trendovima i izazovima; obavljaju se i poslovi koji se odnose na arbitražne i pravne poslove, te druge poslove u skladu s važećim zakonima i propisima. U Odjelu se koordiniraju međunarodne aktivnosti, kao i aktivnosti u okviru Europskog semestra, uključivo provedbu Nacionalnog plana oporavka i otpornosti i Instrumenta tehničke potpore Europske unije; osigurava se usklađenost s politikama i propisima Europske unije te pruža podrška predsjedniku Vlade u ostvarivanju zacrtanih ciljeva na europskoj i međunarodnoj razini.

Članak 8.

U Službi za koordinaciju vladinih ureda obavljaju se poslovi: usklađivanja rada vladinih ureda radi efikasnog ostvarivanja politika Vlade; administrativne i stručne podrške čelnicima vladinih ureda te poboljšanja komunikacije u ostvarivanju politika Vlade; usklađivanja prioriteta vladinih ureda i praćenje provedbe politika Vlade; osiguravanja da svi vladini uredi djeluju u skladu s prioritetima Vlade. Služba prati napredak i rezultate provedenih politika te izrađuje evaluacijska izvješća i preporuke za poboljšanje učinkovitosti rada vladinih ureda.

Služba iz stavka 1. ovoga članka za predstojnika Ureda obavlja poslove u vezi s člankom 2. Uredbe o Direkciji za korištenje službenih zrakoplova (»Narodne novine«, broj 54/13.) te druge poslove prema nalogu predstojnika Ureda.

Članak 9.

Poslove iz djelokruga Ureda propisane člankom 2. ove Uredbe obavljaju državni službenici, a po potrebi, imenovani posebni savjetnici.

Za obavljanje pojedinih poslova iz stavka 1. ovoga članka predsjednik Vlade imenuje savjetnike predsjednika Vlade i zamjenike savjetnika predsjednika Vlade koji imaju status državnog službenika.

Članak 10.

Okvirni broj državnih službenika potrebnih za obavljanje poslova iz djelokruga Ureda određuje se u Tablici koja je sastavni dio ove Uredbe.

IV. PRIJELAZNE I ZAVRŠNE ODREDBE

Članak 11.

Danom stupanja na snagu ove Uredbe, državni službenici zatečeni u Uredu nastavljaju raditi na svojim dosadašnjim radnim mjestima te zadržavaju plaće i druga prava prema dosadašnjim rješenjima do donošenja rješenja o rasporedu na radna mjesta, u skladu s ovom Uredbom i Pravilnikom o unutarnjem redu Ureda.

Članak 12.

Predstojnik Ureda donijet će Pravilnik o unutarnjem redu Ureda u roku od 60 dana od dana stupanja na snagu ove Uredbe.

Članak 13.

Predstojnik Ureda donijet će rješenja o rasporedu službenika na radna mjesta u roku od 30 dana od dana stupanja na snagu Pravilnika o unutarnjem redu Ureda.

Članak 14.

Danom stupanja na snagu ove Uredbe prestaje važiti Uredba o Uredu predsjednika Vlade Republike Hrvatske (»Narodne novine«, broj 145/13.).

Članak 15.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/24-03/116
 Urbroj: 50301-04/25-25-5
 Zagreb, 16. siječnja 2025.

Predsjednik
 mr. sc. Andrej Plenković, v. r.

TABLICA S OKVIRNIM BROJEM DRŽAVNIH SLUŽBENIKA U UREDU PREDSJEDNIKA VLADE REPUBLIKE HRVATSKE

|  |  |
| --- | --- |
| Ured predsjednika Vlade Republike Hrvatske | Broj  izvršitelja |
| 1. Služba za javne politike i potporu predsjedniku Vlade | 28 |
| 1.1. Odjel za pripreme i razvoj sektorskih politika | 18 |
| 1.2. Odjel za međunarodne odnose i europske politike | 10 |
| 2. Služba za koordinaciju vladinih ureda | 11 |
| Ukupno | 39 |